जागरण संवाददाता, श्रीनगर गढ़वाल : गढ़वाल केंद्रीय विश्वविद्यालय के संगीत विभाग की ओर से होली उत्सव को लेकर बिड़ला परिसर श्रीनगर के संगीत विभाग सभागार में आयोजित कार्यक्रम में होल्यारों के गाए गीतों से परिसर गुंजायमान रहा। गायकों की ओर से एक से बढ़कर एक गाए होली गीतों का श्रोताओं ने भी जमकर आनंद लिया। संगीत विभाग की अध्यक्ष प्रो. आशा पांडे की अध्यक्षता में हुए इस होली उत्सव संगीत संध्या की शुरुआत गणेश वंदना से हुई।

डॉ. विकास फोंदणी के नेतृत्व में संगीत विभाग के छात्र-छात्राओं ने रण बसंत पर आधारित बंदिशें फगवा बृज देखन और माई री देखो आयो बसंत की प्रस्तुति दी। देहरादून के दिनेश कृष्ण बेलवाल ने मन सुख लाओ मृदंग होली धमाल के साथ ही राग खमाण एवं कल्याण में साहिब तू तो गरीब नवाज और बहुत दिनन के रूठे पिया को होली में मना लाऊंगी आदि होली गीत सुनाए। राजेश जोशी ने राग पीलू पर आधारित होली बृज में उड़त गुलाल गाया। कुमाऊंनी होली धमाल और शास्त्रीय धमाल के अंतर को भी बखूबी बताया। गढ़वाल विवि संगीत विभाग की अध्यक्ष प्रो. आशा पांडे ने राग देश पर आधारित होली डारत मोए रंग, देखो बार-बार के साथ ही अन्य कई होली गीत सुनाए। हो मुबारक मंजरी फूलों भरी गायन से होली गीतों का समापन हुआ। इस अवसर पर प्रो. आशा पांडे ने होली गायन परंपरा को विस्तार से बताया। रानीखेत से आए डॉ. मनीष डंगवाल, देहरादून के दिनेश कृष्ण के साथ ही लोकगायक डॉ. लता तिवारी, डॉ. संजय पांडे, दीपक मुयाल, आरुषि, अनिरुद्ध, दिनेश, अंकित, आराधना, रुचि वंदना भी कार्यक्रम में विशेष रूप से शामिल हुए।

डाउनलोड करें जागरण एप और न्यूज़ जगत की सभी खबरों के साथ पायें जॉब अलर्ट, जोक्स, शायरी, रेडियो और अन्य सर्विस